Eerste e-tol-uitspraak gelewerArgieffoto Moneyweb berig Sanral het in die hooggeregshof in Pretoria ŉ skuldvonnis van R436 407,57 plus rente teen ŉ beslote korporasie (BK) in Alberton verkry. Vusi Mona, woordvoerder van Sanral, het in ŉ verklaring gesê hulle beskou die uitspraak as ŉ presedent en meen dit beteken motoriste en maatskappye wat nie hul e-tolrekeninge betaal nie kan nou hof toe gesleep word. “Ons is vol vertroue dat die verstekvonnis in ons guns oortuigend vir ander howe sal wees wanneer daar besluit moet word op daaropvolgende gevalle. Ons doen ŉ beroep op voertuigeienaars om vir e-tolskyfies te registreer en hul rekeninge gereeld te vereffen,” het Mona gesê. Wayne Duvenage, voorsitter van Outa, wat al jare lank ’n veldtog teen e-tol voer, meen egter die hofuitspraak het niks te doen met die wettigheid van e-tol nie en dat dit ook nie ŉ presedent skep nie. “Dit is net ŉ uitspraak teen iemand wat versuim het om ŉ kennisgewing te gee om hulself te verdedig nadat ŉ dagvaarding van niebetaling uitgereik is. Ons het kontak gemaak met die verweerder en hulle beweer hulle het nooit die dagvaarding ontvang nie en het derhalwe nie ŉ kennisgewing uitgereik om hulself te verdedig nie.” Volgens Duvenage is die BK tans in ŉ vrywillige likwidasieproses en gaan Sanral sukkel om hul geld te kry. “Sanral het verlede jaar omtrent 6 000 dagvaardings uitgereik en ons het kennis gegee dat ons alle Outa-lede hierteen sal verdedig. “Hoewel Sanral binne hul regte beweeg om op te tree teen diegene wat nie kennisgewing gegee het om hulself te verdedig nie, sien ons hierdie spesifieke aksie as nog ŉ goedkoop hou en daad van intimidasie wat bedoel is om die publiek te probeer dwing om hul e-tolskuld te vereffen.” Volgens Duvenage hoop Outa om vanjaar nog die lank beloofde toetssaak te voer. “Sanral se pogings om verstekvonnisse te kry is gevaarlik aangesien hulle onskuldige mense in armoede of likwidasie kan dwing terwyl die kans groot is dat daar in die toekoms ŉ uitspraak sal wees dat die e-tolstelsel ongrondwetlik is.”